
RAPORT COMUN
asupra Legii pentru respingerea Ordonanţei de urgenţă a Guvernului nr.76/2017 privind înfiinţarea Societăţii Editura Didactică şi Pedagogică -S.A. ca urmare a reorganizării Regiei Autonome "Editura Didactică şi Pedagogică " prin transformare, aflată în procedură de reexaminare ca urmare a Deciziei Curții Constituționale nr. 249 din 19 aprilie 2018, publicată în Monitorul Oficial al României, Partea I, nr. 456 din 31 mai 2018 
(PLx. 600/2017/2018)


	1. În baza prevederilor art. 134  alin.(1) din Regulamentul Camerei Deputaţilor, republicat, cu adresa nr. PLx.600/2017/2018 din 20 iunie 2018, Comisia pentru învăţământ, ştiinţă, tineret şi sport, Comisia pentru politică economică, reformă și privatizare și Comisia juridică, de disciplină și imunități au primit în fond, Legea pentru respingerea Ordonanţei de urgenţă a Guvernului nr.76/2017 privind înfiinţarea Societăţii Editura Didactică şi Pedagogică -S.A. ca urmare a reorganizării Regiei Autonome “Editura Didactică şi Pedagogică" prin transformare, aflată în procedură de reexaminare ca urmare a Deciziei Curții Constituționale nr. 249 din 19 aprilie 2018, publicată în Monitorul Oficial al României, Partea I, nr. 456 din 31 mai 2018.

	Lege are ca obiect de reglementare înființarea Societății Editura Didactică și Pedagogică - S.A., ca urmare a reorganizării Regiei Autonome „Editura Didactică și Pedagogică”, prin transformarea acesteia. Editura Didactică și Pedagogică trece din coordonarea în subordonarea Ministerului Educaţiei Naţionale.

Curtea Constituțională a reținut că sunt formulate două categorii de critici de neconstituționalitate extrinsecă, respectiv cele care privesc competența Guvernului de a adopta ordonanțe de urgență în ceea ce privește reorganizarea, prin transformare, a unei regii autonome în societate pe acțiuni, precum și cele care privesc condițiile de adoptare a ordonanțelor de urgență. 
Prin urmare, Curtea mai întâi trebuie să stabilească dacă Guvernul, în calitate de legiuitor delegat, avea competența funcțională de natură constituțională să adopte o ordonanță de urgență pentru reorganizarea, prin transformare, a unei regii autonome în societate pe acțiuni, sens în care a trebuit să se pronunțe cu privire la încălcarea art. 1 alin. (4), art. 16 alin. (1) și (2) și art. 61 alin. (1) din Constituție, prin raportare la competența Guvernului de a emite ordonanțe de urgență, în temeiul art. 115 alin. (4)-(6). Cu privire la competența Guvernului de a adopta acte cu caracter normativ cu putere de lege, Curtea s-a pronunțat printr-o jurisprudență vastă. Curtea a subliniat că, "în sistemul constituțional român, regula este aceea că Guvernul nu dispune de dreptul de reglementare primară a relațiilor sociale, ci doar de a adopta legislația secundară. Cu toate acestea, Constituția instituie prin art. 108 alin. (3) și art. 115 alin. (1) - (3) competența Guvernului de a emite ordonanțe, deci o competență normativă derivată dintr-o lege de abilitare, adoptată de Parlament, iar prin dispozițiile cuprinse în art. 115 alin. (4)-(6), competența Guvernului de a emite ordonanțe de urgență, în condițiile prevăzute expres în însăși norma constituțională" - Decizia nr. 68 din 27 februarie 2017, paragraful 77. În consecință, obiect al ordonanțelor de urgență îl pot forma numai acele relații sociale care sunt susceptibile, la rândul lor, să fie reglementate prin lege. 
Având în vedere cele anterior expuse, Curtea a constatat că înființarea Societății Editura Didactică și Pedagogică - S.A. ca urmare a reorganizării Regiei Autonome "Editura Didactică și Pedagogică" prin transformare, dă expresie unei operațiuni juridice cu caracter individual, aplicabile, prin definiție, numai unui singur caz expres determinat, creând o societate cu un singur acționar supusă regulilor prevăzute de Legea societăților nr. 31/1990, republicată, modificările și completările ulterioare. De asemenea, Curtea reține că, potrivit art. 3 din Legea nr. 15/1990 privind reorganizarea unităților economice de stat ca regii autonome și societăți comerciale cu modificările și completările ulterioare, regiile autonome sunt persoane juridice și funcționează pe bază de gestiune economică și autonomie financiară, cele de interes național înființându-se prin hotărâri de Guvern. Totodată, unitățile economice de interes republican se organizează ca societăți comerciale prin hotărâre a Guvernului, iar cele de interes local, prin decizia organului administrației locale de stat (art. 17 din lege). Prin urmare, chiar dacă această ordonanță de urgență privește o anumită perioadă în care regiile autonome au fost transformate în societăți și un anumit context economic, se observă că transformarea era realizată, în toate cazurile și în mod exclusiv, printr-un act administrativ individual.
Raportând cele de mai sus la cazul de față, Curtea constată că Regia Autonomă "Editura Didactică și Pedagogică" a fost înființată prin Hotărârea Guvernului nr. 645/1991 privind înființarea Regiei Autonome "Editura Didactică și Pedagogică" pentru editarea manualelor școlare, a manualelor universitare și a altor lucrări destinate învățământului, republicată, rolul de minister de resort revenindu-i Ministerului Educației și Cercetării Științifice. Așadar, reorganizarea sa este o operațiune cu caracter individual, reglementându-se în acest fel un singur raport juridic, respectiv transformarea regiei autonome în societate, prima încetându-și activitatea, iar a doua fiind, astfel, înființată. Or, concretizarea actului juridic al reorganizării, se realizează printr-un act administrativ individual, respectiv hotărârea de Guvern și se constată că utilizarea ordonanțelor de urgență cu privire la rezolvarea unei situații punctuale, precum cea de față, este exclusă din punct de vedere constituțional.

În concluzie, înființarea/reorganizarea sau încetarea activității unei edituri, precum cea de față, se dispune printr-un act de reglementare secundară, care se subsumează competenței autorității administrației publice centrale. De altfel, o asemenea teză a fost îmbrățișată și la momentul adoptării Hotărârii Guvernului nr. 645/1991 prin care a fost înființată Regia Autonomă "Editura Didactică și Pedagogică". Totodată,  art. 7 alin. (6) din cuprinsul ordonanței de urgență prevede că actul constitutiv al societății, care are rang de lege, se poate modifica prin hotărârea Adunării Generale a Acționarilor. Curtea constată că, potrivit ordonanței de urgență analizate, un act cu rang de lege ar putea fi modificat atât prin hotărâre de Guvern, cât și prin hotărâre a Adunării Generale a Acționarilor, ceea ce nu poate fi acceptat din perspectiva rangului și naturii juridice a actului legislativ. Acest aspect demonstrează că, în realitate, operațiunea juridică de reorganizare, prin transformare, trebuia realizată printr-un act de reglementare secundară, sfera de relații sociale vizate neputând face obiectul legii/ordonanței de urgență.
În aceste condiții, Curtea constată că Ordonanța de urgență a Guvernului nr. 76/2017 încalcă art. 1 alin. (4), art. 16 alin. (1) și (2) și art. 61 alin. (1) din Constituție, prin raportare la competența Guvernului de a emite ordonanțe de urgență, în temeiul art. 115 alin. (4) - (6), iar legea de aprobare a acesteia încalcă art. 1 alin. (4), art. 16 alin. (1) și (2), art. 61 alin. (1) și art. 115 alin. (7) din Constituție, preluând în mod corespunzător viciile de neconstituționalitate ale ordonanței de urgență.

Având în vedere că o măsură de reorganizare a unei regii autonome nu poate fi adoptată printr-o ordonanță de urgență, rezultă că nu mai este necesară examinarea condițiilor de adoptare a acesteia. De asemenea, nici criticile de neconstituționalitate intrinsecă aduse, în special art. 4 din ordonanța de urgență, aprobată prin lege, potrivit căruia "Societatea Editura Didactică și Pedagogică - S.A. are drept scop editarea manualelor școlare obligatorii conform Legii educației naționale nr. 1/2011, cu modificările și completările ulterioare", nu pot fi analizate în acest cadru, întrucât, odată admisă obiecția de neconstituționalitate pe motiv că Guvernul nu avea competența funcțională de a emite o ordonanță de urgență cu privire la reorganizarea realizată, înseamnă că întreaga reglementare trebuie transpusă într-un act administrativ cu caracter individual, respectiv hotărâre de Guvern, act care, prin definiție, nu poate aduce modificări sau completări în privința actelor normative de reglementare primară în vigoare cu consecința creării unui monopol pe piața manualelor școlare, astfel cum susțin autorii obiecției de neconstituționalitate (a se vedea Decizia nr. 777 din 28 noiembrie 2017, paragraful 32).

	2. În funcţie de obiectul şi conţinutul său, Legea face parte din categoria legilor ordinare, potrivit prevederilor art. 73 din Constituţia României, republicată.

	3. În conformitate cu prevederile art. 61 şi 63 din Regulamentul Camerei Deputaţilor, republicat, Comisiile au dezbătut Legea în şedinţă comună în data de 03 iulie 2018. 
În baza prevederilor art. 54 şi 55 alin. (1) și alin. (3) din Regulamentul Camerei Deputaţilor, republicat, la dezbaterea Legii au participat ca invitați: domnul Petru Andea - secretar de stat în cadrul Ministerului Educației Naționale, doamna Maria Mihaela Nistor - director general, Societatea Editura Didactică şi Pedagogică S.A. 
La lucrări au fost prezenţi 36 deputaţi din totalul de 60 membri ai Comisiilor. 

	4. Potrivit prevederilor art. 75 alin. (1) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.
	Senatul, în calitate de Primă Cameră sesizată, a adoptat Legea în şedinţa din 18 iunie 2018.
	
	5. În urma finalizării dezbaterilor, membrii Comisiilor, cu 32 voturi pentru, 2 voturi împotrivă și 2 abțineri, au hotărât să propună Plenului Camerei Deputaţilor adoptarea Legii în forma adoptată de Senat. 

